Jennifer wil ŉ brawe dokter wees | Maroela Media
Jennifer Dalgleish van Hoërskool Zwartkop in Pretoria het onderskeidings in Engels, lewensoriëntering, wiskunde, lewenswetenskappe, fisiese wetenskappe, rekeningkunde, rekenaartoepassingstegnologie en toerisme behaal.
“My droom is om eendag ŉ suksesvolle, brawe dokter te wees wat baie lewens red. Ek wil ŉ positiewe verskil maak in mense se lewens.”
Jennifer het erekleure vir toneel en drama verwerf in gr. 10 en 11 en was ook vir vier jaar op die redaksie van die skoolkoerant, Zwart op Wit. Sy was sedert gr. 8 op een van die skool se 20 akademiese top-presteerders en het ook ŉ noodhulpkursus voltooi en vlak 2 verwerf.
Jennifer geniet dit om in haar vrye tyd televisiedramas te kyk en is ook ŉ ywerige versamelaar. Sy sê sy het nie ŉ spesifieke rolmodel nie, maar dat enigiemand wat daarna streef om ŉ positiewe verskil in iemand se lewe te maak, vir haar inspirerend is.
“My lewensfilosofie is om hard te werk vir wat ek wil hê, maar om ook ŉ bietjie te ontspan want ŉ goeie balans is die resep vir ŉ gelukkige lewe.”